Video: Peperduur whiskey volop by weermagfunksieTafels kreun onder duur drank by ‘n funksie van die nasionale weermag. (Foto: Skermgreep/ Facebook video) Genl. Solly Shoke, nou afgetrede hoof van die weermag, is die afgelope ruk by ŉ rits swierige gesellighede vaarwel toegeroep – maar dit was ŉ video van die tafels wat kreun onder uitsoekwhiskey wat talle mense laat gal braak het. In die video wat op sosialemediaplatforms rondgestuur word, kan bottels peperduur drank duidelik gesien word waar dit op die tafels uitgestal word. Bottels Johnnie Walker, Glenlivet, Glenfiddich en Bells kan onder meer gesien word. ŉ Vinnige internetsoektog na die pryse van sommige van die bottels op die video het die volgende opgelewer: Die video van die lokaal is glo geneem by die leër se steunbasis in Bloemfontein waar een van die gesellighede – daar was glo ook geleenthede op onder meer Oudtshoorn en Makhado – vir Shoke gehou is. Kobus Marais, die DA se woordvoerder oor verdediging, sê die video is ook onder sy aandag gebring. “Dit is verontrustend. Dit is al die uitsonderlike whiskey-handelsmerke en ŉ skreiende skande dat dít die weermag se prioriteit is,” sê Marais. Hy het reeds skriftelike vrae oor verskeie afskeidsgesellighede wat glo vir Shoke gehou is, ingedien. Daar is ook vrae oor uit watter begrotingsitems die drankies betaal is, asook wie dit goedgekeur en eindelik afgeteken het. “Dit is van die topdrankhandelsmerke en dit staan op elke tafel,” sê Marais. Hy sê indien die drank vir die funksies geborg was, wil hy ook weet wie die borg daarvoor was. Marais sê in die lig van kwaai begrotingsbesnoeiings en fiskale beperkings wat die weermag onder groot druk plaas, moet daar gevra word of die funksies – en die drank wat oënskynlik daar bedien is – die weermag se hoogste prioriteit is. Ingevolge ŉ opdrag van die nasionale tesourie mag die betaling vir alkoholiese verversings nie ingesluit word in die reis- en verblyfkoste van amptenare of departemente, grondwetlike instellings of openbare instellings nie. Uitgawes vir alkohol mag ook nie geëis word as deel van vergoedbare uitgawes nie. Luidens die bepalings mag geld slegs aan alkoholiese verversings bestee word by staatsbankette, geleenthede wat gehou word vir die bevordering van Suid-Afrika, sy goedere of dienste, of wanneer buitelandse afgevaardigdes onthaal word. Marais sê selfs al sou dit die geval wees, moet vrae oor die weermag se bestedingsprioriteite steeds gevra word. Maroela Media het Dinsdag ŉ navraag aan die weermag gerig en wag steeds op terugvoer. Posted by Susan Puren on Monday, June 7, 2021